Ανακοίνωση για την έναρξη επανεξέτασης με ταχείες διαδικασίες του κανονισμού (ΕΚ) αριθ. 2450/98 του Συμβουλίου, περί επιβολής οριστικού αντισταθμιστικού δασμού στις εισαγωγές ράβδων ανοξείδωτου χάλυβα, καταγωγής Ινδίας

(2000/C 61/03)

Η Επιτροπή έλαβε μία αίτηση για επανεξέταση με ταχείες διαδικασίες, σύμφωνα με το άρθρο 20 του κανονισμού (ΕΚ) αριθ. 2026/97(1) (εφεξής καλούμενου "βασικός κανονισμός"), όσον αφορά τις εισαγωγές ράβδων ανοξείδωτου χάλυβα καταγωγής Ινδίας, στις οποίες εφαρμόζονται οριστικοί αντισταθμιστικοί δασμοί που επεβλήθησαν με τον κανονισμό (ΕΚ) αριθ. 2450/98(2).

1. Αίτηση επανεξέτασης

Η αίτηση υπεβλήθη από την Capico Trading Pvt. Ltd. Σύμφωνα με τον κανονισμό (ΕΚ) αριθ. 2450/98, οι εισαγωγές ράβδων ανοξείδωτου χάλυβα καταγωγής Ινδίας, που παράγονται από αυτήν την εταιρεία, υπόκεινται σε οριστικό αντισταθμιστικό δασμό ύψους 25,5 %. Η επιχείρηση αυτή ουδέποτε αποτέλεσε ατομικά αντικείμενο της αρχικής έρευνας η οποία οδήγησε στην επιβολή των εν λόγω δασμών.

2. Προϊόν

Το υπό εξέταση προϊόν είναι οι ράβδοι ανοξείδωτου χάλυβα και υπάγεται στους κωδικούς της ΣΟ 7222 20 11, 7222 20 21, 7222 20 31 και 7222 20 81. Οι εν λόγω κωδικοί παρατίθενται ενημερωτικά.

3. Αιτιολόγηση της επανεξέτασης

Η αιτούσα ισχυρίστηκε ότι δεν πραγματοποίησε εξαγωγές του υπό εξέταση προϊόντος στην Κοινότητα κατά την περίοδο έρευνας στην οποία βασίζονται τα αντιταθμιστικά μέτρα (1 Ιουλίου 1996-30 Ιουνίου 1997). Επίσης, παρείχε αποδεικτικά στοιχεία σχετικά με το γεγονός ότι άρχισε να εξάγει το εν λόγω προϊόν στην Κοινότητα μετά το πέρας της προαναφερόμενης περιόδου έρευνας, ή έχει την πρόθεση να το κάνει, και ότι δεν είναι συνδεδεμένη με άλλους εξαγωγείς του προϊόντος στην Ινδία.

Οι κοινοτικοί παραγωγοί που είναι γνωστό ότι ενδιαφέρονται ενημερώθηκαν σχετικά με την ανωτέρω αίτηση και είχαν την ευκαιρία να υποβάλουν παρατηρήσεις.

4. Έναρξη επανεξέτασης με ταχείες διαδικασίες

Υπό το πρίσμα των ανωτέρω, και με βάση τα προσκομισθέντα στοιχεία, η Επιτροπή καταλήγει στο συμπέρασμα ότι ο ανωτέρω εξαγωγέας δεν αποτέλεσε ατομικά αντικείμενο της αρχικής έρευνας αντισταθμιστικού δασμού για λόγους διαφορετικούς από την άρνηση συνεργασίας με την Επιτροπή.

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης με ταχείες διαδικασίες για τον ανωτέρω εξαγωγέα, άρχισε έρευνα σύμφωνα με το άρθρο 20 του βασικού κανονισμού.

5. Προθεσμία

Τα ενδιαφερόμενα μέρη οφείλουν να γνωστοποιήσουν γραπτώς τις απόψεις τους και να προσκομίσουν αποδεικτικά στοιχεία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή, υπό την προϋπόθεση ότι είναι σε θέση να αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

Η διεύθυνση αλληλογραφίας είναι η ακόλουθη: Ευρωπαϊκή Επιτροπή

ΓΔ Εμπορίου

Υπόψη: κ. A. J. Stewart DM 5/77 Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τηλετύπου: COMEU B 21877

6. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 28 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 288 της 21.10.1997, σ. 1.

(2) ΕΕ L 304 της 14.11.1998, σ. 1.